SASTANAK NAKON DOBIVENE AKREDITACIJE, rujan 2023.

*Na temelju Poziva Agencije za mobilnost i programe Europske unije za dodjelu akreditacija Erasmus u području odgoja i općeg obrazovanja, među mnogim odgojno-obrazovnim ustanovama iz cijele Hrvatske prijavljenima za sudjelovanje u tom programu, sve uvjete natječaja zadovoljila je i naša Osnovna škola Braće Radić te je na taj način znatno olakšala svoje daljnje sudjelovanje i trajni pristup financiranju Erasmus programa do 2027. godine.*

Ravnateljica je na sastanku sa učiteljima koji sudjeluju u projektu „Čitanjem do uspjeha“ i novinarkom Pakračkog lista Silvijom Feltrin izrazila zadovoljstvo dobivenom akreditacijom i zahvalu učiteljima.

„Zaista smo ponosni na Erasmus akreditaciju, jer nije lako doći do nje. Počašćeni smo što se nalazimo među 80 srednjih, osnovnih škola i dječjih vrtića, čija je prijava prihvaćena. To samo znači da smo dobro prepoznali naše potrebe, da imamo viziju i znamo koje ciljeve želimo ostvariti u budućnosti“, rekla je Sanja Delač, ravnateljica naše škole.

 Dobivanje akreditacije pojasnila je psihologinja Nataša Major naglasivši da smo odredili dva glavna cilja.

Jedan se odnosi na poboljšanje kompetencije učitelja u području učenikovih vještina čitanja i pisanja i povećanje motivacije za čitanje, jer smo uočili da su slabiji rezultati nego što smo očekivali.

Drugi cilj je poboljšanje kompetencije učitelja i učenika u integraciji nastavnih područja u STEM obrazovanju i primjeni stečenih znanja.

„Ove školske godine planiramo stručno usavršavanje učitelja, uz različite radionice, predavanja i stručne skupove organizirane ovdje u školi, ali će isto tako grupe učitelja ići promatrati rad učitelja u drugim školama. Slijede stručna usavršavanja učitelja u STEM području, zatim grupna mobilnost učenika i zadnje godine je predviđena primjena naučenih metoda i tehnika poučavanja“, pojasnila je psihologinja.

